 NA SAMMY WAWERU  NAIBU wa Rais Rigathi Gachagua amedai mawakala walioteka nyara soko la kahawa, walijaribu kuhonga Waziri wa Kilimo Mithika Linturi ili aendelee kuwalinda. Baada ya kuteuliwa na kuapishwa kuanza kuchapa majukumu yake kama Waziri katika Sekta ya Kilimo, Bw Gachagua alisema Jumapili, Juni 11, 2023 kwamba mabroka hao walimuandama Bw Linturi kwa kima cha Sh300 milioni. “Walimuandama, wakampelekea kima cha Sh300 milioni wakimweleza ni kumkaribisha washirikiane vizuri kazini,” Naibu Rais alisema, kupitia mahojiano na runinga ya Inooro, Makala ya Kiririmbi. Akimtetea kuwa mwadilifu na mwaminifu, Gachagua alisema naye Linturi hakusita kupuliza kipenga cha sakata zinazochezwa na mabroka walioshika mateka sekta ya kahawa. “Waziri Linturi alinitafuta pamoja na Rais William Ruto, akatuarifu kuhusu kisa hicho,” alisema. Ni kutokana na tukio hilo, kulingana na Bw Gachagua, Rais alimpa majukumu kusafisha sekta ya kahawa, majanichai na ufugaji wa ng’ombe wa maziwa. “Ukora na ufisadi uliosheheni katika sekta ya kahawa ndio sababu wakulima wanazidi kuhangaika.” Bw Gachagua ameapa kuhakikisha amezima mawakala katika kahawa, akisema lengo lake likiwa ni kurejesha hadhi ya kinywaji hicho. Alisema, Ulaya kahawa inanunuliwa mithili ya dhahabu mawakala nchini wakijinufaisha kwa jasho la wakulima. Kiwango cha uzalishaji kahawa nchini kimeshuka, kutoka tani metri 140, 000 kwa mwaka miaka 30 iliyopita, hadi chini ya tani 36, 000 kwa sasa. Wakulima wanalalamikia malipo duni, wizi wa mazao viwandani na uongozi mbaya kama sababu zinazozima ari yao kuzalisha kahawa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  